gore ga le yo. Boemong jwa go kgwa mathe, go na le go kgwa motho mathe. Go raya eng? Go araba potso e, a re bue ka tiragalo ya nako ele, fa go ne go le molaletsa kwa ga Mma Morwadi. Mogaetsho, ngwaga legonnyana o a robega. Leitlho le ne le ise le bonye le go bonya, ke fa go setse go tlhantlhetswe go ipaakanyediwa ditlhatlhobo tsa makgaolakgang. Dikolo naga ka bophara di ne di le mo maemong a a itekanetseng go ka mekamekana le ditlhatlhobo. Ketsaetsego e ne e le fela kwa koletšhekatiso ya borutabana ya Soweto, e e neng e setse e boifisitse ka go ngala ditlhatlhobo. Mmamoruti o ne a rata go ikaba ditsebe ka boka fa a utlwa gore morwadie ke mongwe wa ba ba tshotseng mokgwaro wa go tlhosetsa molelo o wa go ngala ditlhatlhobo. Moruti ene ka kitso ya gagwe ya gore o ka se ikanye ngwana go le kalo, a dumela one magatwegatwe ao mme a simolola go ngongorega. O ne a leka go gakolola mogatse jaaka a kile a mo tlhokomedisa gore mosetsana a ka ne a nnetse go tshameka mantlwane, a sa ithute. O ne a tlhagisa bona bopaki joo mme a re: "Fa e le gore o ipaakantse, gone ke goreng e le mongwe wa ba ba reng go se kwalwe" Mmamoruti a mo ja nko e sa butswa, a mo kgobotletsa ka mafoko a a galakang, mangwe a one e le ditlhapa tsa seheitene, tse nna le wena re ntseng re ithaya re re ga di itsiwe mo malapeng a seruti. Monna wa Modimo a tšhotlhelela kobo le leswe, a kalametsa mathe a tlhakane le madi, kgodu e khibidu yona ya tsorotlela ka fa gare?